Predkladacia správa

	Návrh zákona, ktorým sa mení a dopĺňa zákon č. 281/2002 Z. z. o prídavku na dieťa a o príspevku k prídavku na dieťa v znení zákona č. 658/2002 Z. z. sa predkladá mimo Plánu legislatívnych úloh vlády Slovenskej republiky na rok 2003.
Podľa pripravovanej Stratégie podpory rastu zamestnanosti na základe reformy sociálneho systému a trhu práce sa predpokladá zmena aj v systéme poskytovania prídavku na dieťa v nadväznosti na daňovú reformu a zároveň sa pripravuje aj zmena orgánov miestnej štátnej správy od januára 2004. Z toho dôvodu navrhuje sa posunúť účinnosť poskytovania prídavku na dieťa a príspevku k prídavku na dieťa jedným subjektom -   okresným úradom na 1. januára 2004. 
Navrhovaný zákon nevyžaduje zvýšenie počtu zamestnancov okresných úradov, odborov sociálnych vecí, vrátane ich príslušného materiálneho zabezpečenia na výkon tejto agendy, s ktorým počíta štátny rozpočet na rok 2003.
Vzhľadom na to, že návrh zákona nemá finančný, ekonomický, environmentálny vplyv ani vplyv na zamestnanosť, nevyhotovuje sa doložka finančných, ekonomických, environmentálnych vplyvov a vplyvov na zamestnanosť.	
Návrh zákona bol predmetom medzirezortného pripomienkového konania, bol zaslaný príslušným orgánom a inštitúciám podľa čl. 9 Legislatívnych pravidiel vlády Slovenskej republiky. 
Návrh zákona bol predložený na rokovanie Rady hospodárskej a sociálnej dohody Slovenskej republiky.
Na rokovanie vlády Slovenskej republiky sa predkladá nové znenie návrhu zákona, v ktorom sú zapracované pripomienky Legislatívnej rady vlády Slovenskej republiky. Legislatívna rada prerokovala návrh zákona 25. marca 2003 a odporučila vláde Slovenskej republiky po zapracovaní pripomienok schváliť návrh zákona.